Seun (12) sterf, pa beseer in vliegongelukArgieffoto van ŉ Magni Gyro-sportvliegtuig (Foto: By Alan Lebeda – Gallery page http://www.airliners.net via Wikimedia Commons) Die burgerlike lugvaartowerheid (BLO) stel ondersoek in ná ŉ vliegtuigongeluk Maandag naby Laingsburg in die Wes-Kaap. Kabelo Ledwaba, woordvoerder van die BLO, het aan Maroela Media gesê die organisasie is in kennis gestel van die voorval en die span is reeds besig om die oorsaak van die ongeluk te ondersoek. “ŉ Klein sportvliegtuig, ŉ Magni Gyro, was in die ongeluk betrokke. Dit het by die Laingsburg-vliegveld plaasgevind,” het Ledwaba bygevoeg. “Twee mense was aan boord en een het noodlottige beserings opgedoen. Die ander persoon is ernstig beseer.” Ledwaba het gesê in hierdie stadium is daar nog nie verdere inligting beskikbaar nie. “ŉ Voorlopige verslag sal binne 30 dae vrygestel word.” Maroela Media verneem die oorledene is ŉ 12-jarige seun, ŉ leerder van die Rijk Tulbagh- privaat skool. Hy en sy pa het tydens die voorval ŉ saamtrek van sportvliegtuie bygewoon.